Сабырлыктыр эшнең башы

	28 августта Самараның Җәмигъ мәчетендә өлкә “Ак калфак” хатын-кызлар җәмгыяте Корбан мәҗлесе үткәрде. Чарага өлкәбезнең төрле районнарында һәм шәһәрләрендә эшләп килүче “Ак калфак” оешмасы әгъза-лары килгән иде.	 “Сабырлыктыр эшнең башы” дип мөнәҗәт әйтте оешманың иң актив әгъзаларының берсе булган Асия апа Шәймарданова. Ничек итеп ул, авыру булуына карамастан, бу зур мәҗлескә килергә, үзенең моңлы тавышы белән аны бизәргә көч тапкан, шулай ук башкалар да, оешма җитәкчесен, мәҗлесен хөрмәт итеп, 200 кеше сыешлы залны тутырып килделәр. Ерак араларны якын итеп килгән Похвистнево районының “Ак калфак” оешмасы вәкилләре иң күпсанлы булгандыр. Флера апа Низамова, Зәйтүнә Гыйрфанова, Фәһимә Зарипова, Наилә Сәйфетдинова, Суфия Баһаутдинованы күрдем. Венера авылында яшәүче Илһамия Кәримова бу көнне үзенең һәм чарага килә алмаган Гөлсинә Латыйпова, Динә Мостафина һәм Рузалия Латыйпованың корбан итләрен алып килгән иде. Шулай ук Камышлы районыннан Раилә Сафина җитәкчелегендә “Туган як” оешмасы әгъзалары, Кошки районы “Ак калфак” оешмасы рәисе Рәфисә Минебаева җитәкчелегендә бер төркем хатыннар, Сызран хатын-кызлары оешмасыннан Гөлшат Йосыпова җитәкчелегендә делегация, Ульян өлкәсенең Зур Черкели, Татар Сайманы һәм Әхмәтле авыллары оешмасы рәисе Гүзәл Гаффарова, “Болгар мирасы” мәчете, Иске мәчет, Җәмигъ мәчетендәге дин курсларын тәмамлаган апалар да, күчтәнәч-садакаларын күтәреп, шушы матур бәйрәмгә җыелдылар. Садакаларга дога кылганда, шулай ук Сания Каюмова, Кәүсәр Шәйхетдинова, Рузалия Хәйруллина, Фәрит Йосыпов, Гөлфия Яһудина, Наилә Тимербулатова, Галия Абрахимова, Наилә Хөсәенова, Идрис Йосыпов, Ринат Салькин, Динар Абрахимов, Лилия Канюкаева, Зәйнәп Әмирова исемнәре яңгырады, информацион партнерлар буларак “Бердәмлек”, “Сәлам” газеталары аталды. Разия ханым исемнәре әйтелмичә калган иганәчеләрдән алдан ук гафу үтенде, чөнки бу зур мәҗлескә ярдәм итүчеләр бик күп иде. 
	Эльмира ШӘВӘЛИЕВА	
Бердәмлек

	№ --- | 09.09.2019	


